30.5.2023
MT
Il-Ġurnal Uffiċjali tal-Unjoni Ewropea
C 188/77
6.
iħeġġeġ lill-Aġenzija Ewropea għas-Sustanzi Kimiċi (ECHA) jew, fejn adegwat, lil korp Ewropew kompetenti ieħor biex jiżviluppaw approċċ uniformi għad-detezzjoni ta’ prodotti li fihom l-asbestos.
Ikun mixtieq reġistru ta’ prodotti potenzjali li fihom l-asbestos sabiex tiġi ffaċilitata d-detezzjoni bikrija mill-Istati Membri.
Jilqa’ bl-istess mod il-proposta tal-Kummissjoni Ewropea għal inizjattiva leġiżlattiva intitolata L-iskrinjar, ir-reġistrazzjoni u l-monitoraġġ tal-asbestos, bil-għan li jitnaqqas id-distakk fost l-azzjonijiet nazzjonali f’dan il-qasam.
L-introduzzjoni ta’ skrinjar u reġistrazzjoni obbligatorji tal-asbestos fil-bini u l-iżvilupp ta’ strateġiji nazzjonali għat-tneħħija tal-asbestos għandhom iwasslu għall-implimentazzjoni ta’ approċċ koordinat u komparabbli fl-UE kollha, u b’hekk jinħoloq ambjent aktar sikur u jinkiseb livell ogħla ta’ protezzjoni għaċ-ċittadini tal-UE.
Id-Direttiva għandha tindirizza wkoll il-ħtieġa li jiġu protetti s-servizzi ta’ emerġenza (inklużi l-ħaddiema tat-tifi tan-nar, il-pulizija, it-tobba u l-ħaddiema tas-salvataġġ) mir-riskji assoċjati mal-esponiment għall-asbestos billi tinħoloq bażi tad-data aġġornata u aċċessibbli li jkun fiha data affidabbli dwar l-infrastruttura bi preżenza kkonfermata jew probabbli tal-asbestos;
7. jinnota li sabiex id-Direttiva tkun suċċess, l-Istati Membri u l-istituzzjonijiet tal-UE għandhom jinvolvu b’mod attiv lill-awtoritajiet lokali u reġjonali fl-istadji kollha tal-koordinazzjoni u l-implimentazzjoni tad-Direttiva riveduta;
8. jappoġġja l-adozzjoni ta’ qafas komuni tal-UE biex ikun aktar faċli li l-asbestos jiġi identifikat u wara jitneħħa b’mod sikur fl-istokk tal-bini tal-UE.
Il-Kumitat jistieden lill-Kummissjoni Ewropea u lill-Istati Membri jiżviluppaw u jinkoraġġixxu l-implimentazzjoni ta’ approċċ komuni, sistemiku u sistematiku biex tiġi indirizzata l-problema tal-asbestos (mill-metodu tal-inventarju, kampanji ta’ informazzjoni u edukazzjoni, programmi li jappoġġjaw lir-residenti, lill-kuntratturi u lill-awtoritajiet lokali u reġjonali fit-tneħħija tal-asbestos, sa soluzzjonijiet għall-protezzjoni tas-saħħa u l-ħżin tal-asbestos);
9. jinnota bi tħassib li f’xi Stati Membri tal-UE huwa permess li ċ-ċittadini jżarmaw prodotti tal-asbestos huma stess.
Jirrimarka li, peress li t-taħriġ tal-ħaddiema huwa essenzjali biex jiġu evitati r-riskji mill-esponiment okkupazzjonali għall-asbestos, huma meħtieġa linji gwida Ewropej dwar iċ-ċertifikazzjoni tal-ħiliet meħtieġa biex jiġi żgurat li l-istess standards jiġu applikati fl-UE kollha.
Għalhekk iħeġġeġ l-iżvilupp ta’ linji gwida Ewropej dwar iċ-ċertifikazzjoni tal-ħiliet meħtieġa mill-ħaddiema għat-tneħħija sikura ta’ komponenti li fihom l-asbestos;
10. jistieden lill-Kummissjoni toħloq mekkaniżmi li jħaffu b’mod sikur l-eradikazzjoni tal-asbestos billi jkun hemm sensibilizzazzjoni, edukazzjoni u protezzjoni aktar effettivi għall-ħaddiema u l-abitanti permezz ta’ programmi ta’ edukazzjoni u informazzjoni effettivi, attraenti u mmirati (inkluż fost l-awtoritajiet lokali u reġjonali u l-persunal tas-servizzi tas-saħħa);
11. jinnota li t-tranżizzjoni ekoloġika mixtieqa minn kulħadd u l-ambizzjoni tal-UE li żżid ir-rata ta’ rinnovazzjoni tal-bini bħala parti mill-Mewġa ta’ Rinnovazzjoni jistgħu fl-istess ħin iwasslu għal żieda fl-esponiment għall-asbestos, b’mod partikolari għall-ħaddiema tal-kostruzzjoni.
Għalhekk huwa essenzjali li jiġu stabbiliti soluzzjonijiet għall-monitoraġġ tat-tneħħija tal-asbestos b’mod aktar effettiv, b’sistema speċjali ta’ kura tas-saħħa u trattament għal mard relatat mal-asbestos (għall-ħaddiema impjegati attwalment, jew fil-passat, f’setturi b’riskju ta’ esponiment għall-asbestos);
12. jiġbed l-attenzjoni għall-ħtieġa li jinbdew u jiġu appoġġjati finanzjarjament l-attivitajiet innovattivi taċ-ċentri tar-riċerka u l-iżvilupp għar-rimi sikur, il-preservazzjoni u l-ħżin tal-asbestos (eż. taħt Orizzont).
Fil-biċċa l-kbira tal-pajjiżi, il-ħżin ta’ skart perikoluż għadu jsir f’miżbliet jew f’faċilitajiet ta’ ħżin apposta għall-iskart tal-asbestos.
Żieda fir-rata tat-tneħħija tal-asbestos hija ekwivalenti għal żieda sinifikanti fiż-żona tal-ħżin għal dan il-mineral perikoluż.
Fl-istess ħin, jirrakkomanda li jinħoloq network ta’ bliet u reġjuni li qed jiffaċċjaw il-problema u l-impatt tal-asbestos fit-territorju tagħhom.
L-għan huwa li tiġi żviluppata kooperazzjoni li tinvolvi l-iskambju ta’ prattiki u l-ħolqien ta’ sħubijiet għall-implimentazzjoni ta’ proġetti ta’ riċerka transnazzjonali konġunti kofinanzjati mill-Unjoni Ewropea;
13. jinnota li r-raġuni ewlenija għar-ritmu baxx tat-tneħħija tal-asbestos tirriżulta mill-fatt li l-kontribuzzjoni finanzjarja mogħtija tirrigwarda biss iż-żarmar u r-rimi tal-prodotti tal-asbestos (u b’mod partikolari s-soqfa Eternit).
Ir-residenti ħafna drabi ma jkollhomx biżżejjed flus biex iħallsu għall-materjali u s-servizzi tal-bini biex jibdlu s-soqfa u għalhekk joqogħdu lura milli jagħmlu investiment bħal dan.
Hemm bżonn li jiġu introdotti mekkaniżmi ta’ sussidju u inċentivi ġodda (eż. ħelsien mit-taxxa, sussidji);
14. sabiex jiġu protetti l-ħaddiema esposti għall-asbestos u jiġi minimizzat l-impatt tal-asbestos fuq l-ambjent, jingħaqad mal-appell għal strateġija Ewropea għat-tneħħija tal-asbestos, li tiżgura approċċ integrat ta’ politiki differenti u timplimenta soluzzjonijiet sistemiċi u effettivi fl-Istati Membri kollha dwar metodi ta’ inventarju, monitoraġġ, rimi sikur, ħżin u edukazzjoni (taħriġ);